**Ingebjørg Trondsdatter Robøle** (født 18. juni 1892 i Lom i Vestre Slidre, død i juni 1986) var en norsk gründer, hotelleier, forretningskvinne og mesén som virket på Ryfoss i Valdres. Hun regnes som grunnleggeren av tettstedet Ryfoss.

I 1971 ble hun tildelt Kongens fortjenstmedalje i sølv.

Bakgrunn
--------

Ingebjørg Robøle var datter av Trond Robøle og Marit Robøle f. Dahl.

Næringsvirksomhet
-----------------

I 1917 startet hun opp en landhandel i et lite hus som hun leide på Ryfoss. På den tiden bestod Ryfoss kun av en mølle og det huset som Robøle startet landhandel i. Varene kjøpte hun i begynnelsen inn for penger hun hadde lånt av slektninger. Hun kjøpte i 1920 en tomt som hun fikk ryddet – hun la også stor egeninnsats ned i dette arbeidet, blant annet ved å rydde tomten for skog og kjøre tømmer. I 1921 fikk hun bygget en toetasjes bygning på tomten, etter å ha vunnet en stor pengepremie i et lotteri. I bygget drev hun landhandelen videre, og startet hotelldrift i andre etasje. Foretaket ble kjent under ulike navn, blant annet som Fossevang gjestgiveri og landhandel – senere ble det kalt Fossevang hotell. Rotebøl drev hotellet frem til 1943, da hun solgte det. I 1925 startet hun også et stort bakeri i kjelleren på bygget på Ryfoss. I 1930 bygget hun nytt bakeri med kafé, som hun drev frem til 1939. I 1941 utvidet hun virksomheten ved å bygge et forretningsbygg vegg i vegg med det opprinnelige bygget fra 1921. Landhandelen drev hun frem til 1953.

I 1922 startet hun – i samarbeid med Bennetts reisebyrå – en rutebilforbindelse mellom Kristiania og Fossevang, via Ådal, Aurdal og Vestre Slidre. I 1923 kjøpte hun to biler, og startet med personskyss og fraktbefordring mellom Fagernes og Grindaheim. Dette transportforetaket drev hun frem til 1958. Hun arbeidet selv som drosjesjåfør, og var den første hotelleieren i Vang som tilbød drosjeskyss til sine gjester. Noen år senere gikk lokale lastebilsjåfører sammen om å starte et samarbeid om transport i forbindelse med jernbanen, og de nektet Ingebjørg Robøle å delta i samarbeidet fordi hun var kvinne. De nektet henne også å kjøre sine egne varer.

Robøle startet også brevhus – senere poståpneri – og telefonsentral på Fossevang. Hun fortalte i 1962 at hun hadde måttet foreta tyve reiser til Oslo for å få tillatelse av Postverket til å åpne brevhus i bygda, og at hun ikke mottok noen godtgjørelse fra det offentlige for driften av brevhuset. Brevhuset var i drift fra 1930 til 1935, og poståpneriet drev hun fra 1935 til 1962. Telefonsentralen bestyrte hun fra 1932 til 1952.

Veldedighet
-----------

På slutten av 1940-tallet tok hun initiativ til å bygge Ryfoss Misjonshus, og bidro selv med midler til å realisere prosjektet. Bygget ble innviet i 1950.

I 1956 kjøpte hun villaen «Fredbu» på Jomfrubråten ved Ekebergsletten i Oslo. I 1964 ble det kjent at hun i sitt testament hadde bestemt at villaen etter hennes død skulle tilfalle Norsk Luthersk Misjonssamband, og at den skulle brukes som hjem for eldre, kvinnelige misjonærer og andre eldre kvinner tilknyttet Misjonssambandet. Robøle hadde da sørget for å bygge om villaen slik at den var egnet til formålet.

I 1972 skjøtet hun eiendommen, som hadde adressen Jomfrubråtveien 50, over til Norsk Misjonssamband.

Priser og hedersbevisninger
---------------------------

Som påskjønnelse for hennes innsats for bygda Vang mottok Ingebjørg Robøle i 1950 Gjertrud og Torgeir Høverstads ærespris, som etter statuttene skal deles ut hvert 5. år til en mann [sic] som «i hånd eller ånd» har «gjort bygda vakrere eller større». Hun var den første mottageren av denne æresprisen.

I 1971 ble hun tildelt Kongens fortjenstmedalje i sølv.

Referanser
----------

1. 1 2 3 4 5 6 7 8  «Personalia : 70 år». *Arbeiderbladet*. Oslo. 16. juni 1962.
2. ↑  «Personalia: Dødsfall». *www.nb.no*. Morgenbladet (via Nasjonalbiblioteket). 25. juni 1986. Besøkt 29. november 2022.
3. 1 2 3 4  «Vore kvinder : Ingebjørg Robøle». *Nationen*. Oslo. 23. februar 1923. s. 6.
4. 1 2 3 4 5 6 7 8 9 10 11 12 13  «Fortjenstmedaljen til foregangskvinne i V. Slidre. Utrolig hva Ingebjørg Robøle har rukket i sitt liv.». *Samhold-Velgeren*. Gjøvik. 16. april 1971.
5. ↑  «Fossvang Hotell i Ryfoss - avholdt turiststed gjennom 50 år». *Oppland Arbeiderblad*. Gjøvik. 11. desember 1971. «I år er det 50 år siden tettstedet Ryfoss' grunnlegger Ingebjørg Robøle bygget Fossvang Hotell og dermed satte kronen på det vesle riket som denne foretaksomme kvinnet bygde opp omkring seg.»
6. 1 2 3  «RYFOSS - tettstedet som Ingebjørg Robøle la grunnen til». *Oppland Arbeiderblad*. Gjøvik. 5. desember 1973.
7. 1 2 3  «Kongens medalje». *Oppland Arbeiderblad*. Gjøvik. 20. februar 1971.
8. 1 2  «Kongens fortjenestemedalje til Ingeborg Robøle fra Ryfoss». *Oppland Arbeiderblad*. Gjøvik. 13. april 1971.
9. 1 2 3 4 5 6 7  «Rydningskvinnen i Valdres - som blev satt utenfor.». *Velgeren*. Gjøvik. 9. oktober 1937. s. 2.
10. 1 2 3 4 5 6  «Rydningskvinnen i Valdres - som blev satt utenfor.». *Porsgrunns Dagblad*. Porsgrunn. 16. oktober 1937.
11. 1 2  Straume, Jakob (1955). *Kristenliv på Opplandene*. Lunde. s. 201.
12. ↑  Gudheim, Helge (25. juli 2015). «(+) 94 år sidan Fossevang starta i Ryfoss. Ein lotteri-premie var den direkte årsaka». *Avisa Valdres* **(norsk)**. Besøkt 29. november 2022. «Ingebjørg Robøle vann 50.000 kroner, men omrekna i dagens verdi, utgjorde det godt over ein million kroner.»
13. ↑  «Fossevang Hotell». *digitaltmuseum.no*. Besøkt 29. november 2022.
14. ↑  «Pauseår for Farmendagen i Føsse». *www.vangivaldres.no* **(norsk)**. 30. april 2019. Besøkt 29. november 2022. «Det blir et pauseår for folkefesten Farmendagen i Føsse dette året fordi Fossevang hotell midt i sentrum gjennomgår omfattende rehabilitering både innvendig og utvendig.»
15. 1 2 3  «Når de gamle misjonærer kommer hjem, da skal de ha det godt». *Oppland Arbeiderblad*. Gjøvik. 16. mai 1964.
16. 1 2 3  «Vakker gave til misjonen fra kvinne i Valdres». *Samhold*. Gjøvik. 16. mai 1964.
17. ↑  «Vakker gave til misjonen fra kvinne i Valdres». *Velgeren*. Gjøvik. 16. mai 1964.
18. ↑  Breivik, Birger (1972). «Verdifull gåve til misjonen». *Utsyn*. no: Norsk luthersk misjonssamband. «Frøken Robøle har no overført eigedomen ved skøyte til Norsk Luthersk Misjonssamband.»
19. ↑  «Sløydlærer Eivind Bakken i Vang har fått ærespris». *Avisa Samhold*. Gjøvik. 6. desember 1960. «Det var 3. gang prisutdelingen fant sted. Prisen er tidligere tildelt frk. Ingebjørg Robøle og Knut Hermundstad.»